《龙游徐偃王庙》
清代·宫鸿历

拘儒谈往事，百鸟同一咮。尽信则无书，故牒何足究。

穆满方耄则，四海茕在疚。累囚盈犴狴，飞龙跃天厩。

当时徐偃王，坎阱引手救。诸侯尽东来，玉帛已辐辏。

德化亦既阐，大业偶不就。后儒肆刻论，竟遗万年臭。

昔人更有说，要足订差谬。殷扈以义亡，徐偃以仁覆。

此论吾所凭，名实正相副。周宣詟淮夷，自将耀戈胄。

当时岂乏材，不敢任指嗾。可知徐方民，历久不忘旧。

功罪三古前，是非千䙫后。聃、董异见闻，竹册有遗漏。

子长生未晚，文献有所授。世家编田齐，犹有宰我陋。

何况今之人，毁誉迭相构。

作者简介：清江苏泰州人，字友鹿，一字槱麓，别字恕堂。康熙四十五年进士。入翰林，纂《合璧连珠集》、《二十一史连珠集》。有《恕堂诗钞》。